Torsten Gejl (ALT), 2025-11-27:
Tak, formand.
Ligesom en række andre ordførere glæder jeg mig også over, Danmark har noget af verdens reneste drikkevand.
Vi har kunnet tappe det og ilte det direkte fra undergrunden og sende det lige ud i vores haner.
I dag er vores grundvand så forurenet af plantegifte eller pesticider og evighedskemikaliet PFAS, at vi lukker drikkevandsboringer.
Flere steder er vi nødt til at fortynde vores drikkevand, for at det ikke skal være usundt at drikke.
Jeg vil gerne igen citere den danske professor Philippe Grandjean, som siger, at vi danskere har så mange kemirester i vores kroppe, at vi ikke ville blive godkendt som fødevarer herhjemme.
Vi er simpelt hen for giftige.
Noget af den gift kommer fra det vand, vi drikker, og sådan har det været i mange år, men hvordan kan det ske?
Kan det virkelig passe, at vi sprøjter gift ud oven på de områder, hvorunder vi udvinder vores drikkevand?
Man skulle tro, det var løgn, og det er svært at tage ind, men svaret er ja.
Det er ikke, fordi miljøministeren har undersøgt det, at vi har fundet ud af det; det har Dagbladet Information.
De har for første gang lavet et overblik over, hvilke pesticider der anvendes oven på vores drikkevandsområder, og det viser sig, at der i det seneste par år er sprøjtet med sprøjtegift, også kaldet pesticider, på mere end 40 pct. af det areal, der ligger direkte over vores drikkevand.
Pesticider er giftstoffer, der er designet til at dræbe levende organismer.
Det viser sig også, at landbrugets forbrug af PFAS nærmest er eksploderet.
PFAS er et evighedskemikalie, som aldrig forsvinder igen, når det først er ude i vores natur.
Der findes mange varianter.
Men selv om Dagbladet Informations kortlægning af det her er ny, er det ikke nyt, at vi er ved at forurene vores drikkevand i Danmark.
Derfor lovede Alternativet, Radikale Venstre, SF og Enhedslisten før valget i 2022 at indføre et sprøjteforbud på sårbare drikkevandsområder, i alt op mod 200.000 ha landbrugsjord.
Problemet er, at vores løfte har hængt i luften og dinglet rigtig, rigtig længe; det er gået rigtig, rigtig langsomt; vi er ikke kommet nogen vegne med det rigtigt.
Der er sket utrolig lidt.
Når det er sådan, at den socialdemokratiske ordfører her fra talerstolen nævner som en af aktiviteterne, at der er kommet fokus på en formodning om, at det frivillige er ikke rigtig virker, så er det jo ikke, fordi de aktive eksempler står i kø i hvert fald.
Det er sådan, at det ikke kan komme bag på nogen , at de frivillige ordninger med landbruget ikke virker, for det har de aldrig gjort, hvert fald ikke, når det handler om at begrænse udslippet.
Landbruget sprøjter halvdelen af Danmarks samlede areal, og der bruges over 150 forskellige sprøjtegifte.
De seneste år er andelen af sprøjtegifte, der indeholder PFAS, fordoblet.
Det går ud over os alle sammen, at vi lige så langsomt er ved at ødelægge noget af verdens bedste drikkevand.
Derfor synes jeg faktisk, at slutningen på den vedtagelsestekst, vi har fra den rød-grønne side af salen er ret vigtig: »Folketinget opfordrer regeringen til at indkalde partierne til politiske drøftelser primo 2026, så snart den regulatoriske rapport foreligger.
Det ved jeg godt er lidt kryptisk sagt.
Det handler om at sige: Kom nu i gang!
Det er sådan set sådan, det skal tolkes. »
« Det betyder sådan set bare endnu en gang, at vi skal til og i gang og vi er nødt til at gøre noget omfattende.
Vi er nødt til at droppe det der med at sprøjte gift direkte ud på jorden, som ligger over de steder, hvor vi udvinder vores drikkevand, formand.